REPUBLIKA SRBIJA

NARODNA SKUPŠTINA

Odbor za kulturu i informisanje

16 broj: 06-2/171--14

7. jul 2014. godine

B e o g r a d

**ZAPISNIK**

**ČETVRTE SEDNICE ODBORA ZA KULTURU I INFORMISANjE ODRŽANE 7. jula 2014. GODINE**

Sednica je počela u 12:00 časova.

Sednicom je predsedavala Vesna Marjanović, predsednica Odbora.

Sednici su prisustvovali članovi Odbora*:* Milena Turk, Vladimir Đukanović, Mirjana Andrić, Nebojša Tatomir, Dušica Stojković i Sanja Nikolić.

Sednici je prisustvovao zamenik člana Odbora: Mirko Krlić (zamenik Mirjane Andrić.

Sednici nisu prisustvovali članovi Odbora: Milorad Cvetanović, Saša Mirković i Milan Stevanović.

Sednici su prisustvovali iz Ministarstva kulture i informisanja: ministar kulture i informisanja Ivan Tasovc, državni sekretari Saša Mirković i Dejan Ristić, pomoćnici ministra: Aleksandar Fulgosi, Asja Drača Muntean i Ana Vučetić i Igor Jovičić, sekretar; iz Balkanske istraživačke mreže: Tanja Maksić i Slobodan Georgijev.

Na predlog predsednice Odbora, većinom glasova prisutnih članova Odbora, utvrđen je

D n e v n i r e d:

1. Aktivnosti Ministarstva kulture i i informisanja na pripremi predloga zakonskih akata u 2014. godini;

2. Donošenje Odluke o organizovanju Prvog javnog slušanja na temu: *Autorsko pravo i kolektivno ostvarivanje autorskog i srodnih prava dramskih, filmskih i televizijskih umetnika i interpretatora*.

3. Razno.

Na sednici Odbora za kulturu i informisanje Skupštine Srbije, na predlog ministra Ivana Tasovca, prisutni su minutom ćutanja odali poštu velikom glumcu Bori Todoroviću, koji je preminuo danas u Beogradu, u 84. godini.

**Prva tačka Dnevnog reda –** Razmatranje informacije Ministarstva kulture i informisanja o primeni Zakona o javnim nabavkama i Zakona o budžetskom sistemu na ustanove kulture u Republici Srbiji

Aktivnosti Ministarstva kulture i informisanja na pripremi predloga zakonskih akata u 2014. godini predstavili su ministar kulture i informisanja Ivan Tasovac, sekretar Ministarstva Igor Jovičić i državni sekretar Ministarstva Saša Mirković.

Uvodno izlaganje u povodu razmatranja Prve tačke Dnevnog reda podneo je sekretar Ministarsstv, Igor Jovičić, koji je informisao Odbor o planu zakonodavnih aktivnosti Ministarstva kulture i informisanja u 2014. godini. Shodno tome, naveo je da će Ministarstvo obezbediti da se svi predlozi zakonskih akata iz oblasti kulture i informisanja nađu u skupštinskoj proceduri do kraja decembra 2014. godine.

Govoreći o aktivnostima vezanim za *Predlog izmena i dopuna Zakona o kulturi* („Službeni glasnik RS“, br.71/79), informisao je narodne poslanike da je Ministar formirao Radnu grupu čiji je zadatak da za javnu raspravu pripremi tekst Predloga izmena i dopuna zakona o kulturi, te da će rad Radne grupe biti fokusiran na sledeće teme:

* preispitivanje pitanja utvrđenih načela kulturnog razvoja i usaglašavanje sa međunarodnim dokumentima;
* preispitivanje pitanja utvrđenog opšteg interesa u kulturi (usaglašavanje termina za opšti inters sa međunarodnim dokumentima, ispravljanje terminoloških nedostataka, uvođenje novih oblasti i dr.);
* redefinisanje pojmova kulturnih delatnosti i kulturnih oblasti (preciziranje razlika između kulturne delatnosti i kulturne oblasti...);
* preispitivanj sadržinskih i formalnih pitanja vezanih za priznanje za vrhunski doprinos u kulturi (nacionalne penzije);
* stvaranje adekvatnih pretpostavki za rad Nacionalnog saveta za kulturu;
* preciziranje položaja vršilaca dužnosti direktora ustanova kulture i ugovora o radu na određeno vreme;
* preciziranje statusa reprezentativnih udruženja u kulturi i
* preciziranje sadržinskih i formalnih pitanja vezanih za budžetsko finansiranje kulture.

Takođe, naveo je da su u toku pripreme za donošenje *Predloga Zakona o izmenama i dopunama zakona o bibliotečko-informacionim delatnostima*, te da je formirana Radna grupa, koja će se baviti temama iz oblasti, a posebno:

* uređenjem pitanja vezanih za finansiranje matičnih funkcija biblioteka i
* poveravanjem poslova sprovođenja konkursa Narodnoj biblioteci Srbije, kako bi se stvorio pravni osnov za nadležnost Narodne biblioteke u ovoj proceduri.

Igor Jovičić je naveo da je Ministarstvo je formiralo i radne grupe za izradu:

* *Predloga izmena i dopuna Zakona o staroj i retkoj bibliotečkoj građi* („Službeni glasnik RS“, broj 52/11), kako bi se regulisala pitanja vezana za izvoz stare i retke bibliotečke građe u inostranstvo:
* *Predlog izmena i dopuna Zakona o kulturnim dobrima* („Službeni glasnik RS“, broj 71/94, 52/11-dr. zakon, 52/11-dr. zaakon, 99/11 – dr. zakon) kako bi se uredila i definisala procedura utvrđivanja i zaštite nematerijalnog kulturnog nasleđa i nadležnosti Etnografskog muzeja za tu vrstu kulturnih dobara.

Ministarstvo će, istakao je sekretar Ministarstva, inicirati donošenje Zakona o arhivskoj službi i arhivskoj građi, sa ciljem uređenja sistema zaštite arhivske građe kao kulturnog nasleđa i dokumentarnog materijala, uređenja pitanja njihovog čuvanja, sređivanja i obrade i uslova njihovog korišćenja, kao i mnogih pitanja koja se tiču ove izuzetno važne materije.

*Vesna Marjanović*, predsednica Odbora se zahvalila na celovitoj Informaciji, i navela, da se fokusirane oblasti u značajnoj meri poklapaju sa Okvirnim planom javnih slušanja Odbora u 2014/15. godini. Postavila je pitanje, da li se rešenja predviđenih setom medijskih zakona usaglašavaju sa najavljenim izmenama Zakona o radu, u delu koji se odnosi na radni odnos zaposlenih u ustanovama kulture.

*Vladimir Đukanović*, u svojoj diskusiji osvrnuo se na mere koje se odnose na dodatne načine finansiranja kulture, i podržao ideju da kultura „uđe“ u Zakon o igrama na sreću, ali je upozorio na moguće zloupotrebe, pa je istakao da bi takav predlog trebalo prepustiti Ministarstvu finansija, kao nadležnom.

*Ivan Tasovac,* ministar je, odgovarajući na postavljena pitanja, naglasio da Ministarstvo pažljivo prati donošenje svih zakona koji se direktno ili indirektno tiču kulture, iako ne može biti podnosilac svih zakona koji se tiču kulture i kulturnih poslenika, te da je Ministarstvu jedino bitno da oblast kulture dobije mesto koje zaslužuje kako bi kultura postala strateški resurs naše države. *Kultura do sada nije bila prepoznata u tom kontekstu i za sada nam je bitnije da uđemo u to, ne toliko finansijski, koliko da budemo prepoznati*, zaključio je Ministar.

*Vesna Marjanović* je sugerisala da pored Zakona o igrama na sreću, treba imati u vidu i druge zakone koji mogu da omoguće dodatne načine finansiranja kulture, kao na primer: Zakon o porezu na dobit, Zakona o javnim nabavkama, Zakona o budžetskom sistemu...

*Dušica Stojković*, narodna poslanica postavila je pitanje Saši Mirković, pomoćniku Ministra: *U vašem intervju od 25. maja 2014. godine RTS-u, istakli ste da su Nacrti zakona o javnom informisanju i elektronskim medijima poslati u Brisel, radi pribavljanja mišljenja Evropske komisije, i da očekujete da će biti okončan dijalog sa Evropskom unijom o ta dva zakona*. Takođe, postavila je pitanje da li će biti menjani rokovi za izlazak države iz vlasništva u medijima, s obzirom da je istim povodom rečeno da je devet desetina glasila već u privatnom vlasništvu. Na kraju, zaključila je narodna poslanica, *mislim da bi bilo logično da svi mediji u Srbiji u dogledno vreme imaju istovetnu startnu poziciju na tržištu, a ne da postoje oni koji su u boljoj poziciji u odnosu na veliku većinu drugih medija*.

*Saša Mirković,* odgovarajući na pitanje narodone poslanice je naveo, da je teško reći konkretan datum usvajanja tih zakona, ali da očekuje da će se to dogodito do kraja ove godine. Pojasnio je da su nacrti zakona o javnom informisanju i elektronskim medijima poslati u Brisel, i da očekuje da će brzo biti okončan dijalog sa Evropskom unijom o ta dva zakona. Dodao je da će uskoro u Briselu biti skrining za poglavlje 10, koje obuhvata medije, pa da će *iskoristiti tu priliku da utiče da nam se ta mišljenja i komentari što pre pošalju nazad, kako bismo finalizirali nacrte medijskih zakona,* rekao je Mirković. Takođe, informisao je Odbor da je prema novim podacima za 81 medija potrebno, u različitim modalitetima, povlačenje državnog vlasništva. *Kako je kod nas registrovano 1300-1400 glasila, to znači da manje od deset posto medija očekuje proces privatizacije,* i da će Ministarstvo insistirati na transparentnosti*,* naglasio je pomoćnik Ministra, i zaključio da, posle usvajanja Zakona o javnom informisanju i medijima, sledi donošenje podzakonskih akata, a jedan od tih podzakonskih akata će podrobnije definisati model i načine sufinansiranja, putem projektnog finansiranja, medijskih sadržaja koji promovišu javni interes.

Član Odbora *Srđan Dragojević* pitao je šta je sa Zakonom o kinematografiji, koji treba da se menja u Zakon o audiovizuelnim delatnostima i da li će stari Zakon o zaštiti kulturnih dobara da uključi brigu o digitalizciji domaćeg filmskog nasleđa, što nije ni postojalo kada je pre 20 godina donet taj zakon.

*Ministar Ivan Tasovac* je odgovorio narodnom poslaniku, da to jeste u planu, ali ne za ovu godinu. *Tema digitalizacije je među našim prioritetima*. *Preduzeli smo niz koraka da se tome pristupi sistemski. Delim mišljenje i o Zakonu o kinematografiji, ali prvo moramo da donesemo zakone o kojima je govorio Jovičić i tako stvorimo preduslove za ostale zakone u oblasti kulture,* rekao je Ministar.

**Druga tačka Dnevnog reda:** Donošenje Odluke o organizovanju Prvog javnog slušanja na temu: *Autorsko pravo i kolektivno ostvarivanje autorskog i srodnih prava dramskih, filmskih i televizijskih umetnika i interpretatora.*

Na predlog narodnih poslanika *Srđana Dragojevića* i *Nenada Milosavljevića* Odbor je doneo odluku da se 14. jula održi javno slušanje o autorskim i srodnim pravima, imajući u vidu da izmene i dopune ovog zakona mogu da pomognu u rešavanju materijalnog statusa glumaca i drugih izvođača, kao što je već delimično regulisano za muzičke umetnike.

Narodni poslanici *Dušica Stojković* i *Vladimir Đukanović* su predložili da se na javno slušanje pozovu predstavnici pravnog fakulteta Univerziteta u Beogradu ili Nišu, koji se bave oblašću i predstavnici Zavoda za intelektualnu svojinu.

Predsednica Odbora je pozvala Ministra kulture i informisanja da sa sardnicima učestvuje na ovom javnom slušanju. Ministar kulture i informisanja Ivan Tasovac je na sednici potvrdio dolazak na javno slušanje.

Sednica je završena u 13:00 čas.

Tonski snimak čini prilog ovom zapisniku.

SEKRETAR ODBORA PREDSEDNICA ODBORA

Mila Đorđević **Vesna Marjanović**